庵中有紅山茶一株自臘月開至二月半爲蕊尚無數也蓋十霜十雪矣
作者：舒岳祥
朝代：宋

paragraphs: 山茶一株紅勝燭，旋落旋開相陸續。
朱霞散射曉霏晴，熠熠林光映幽谷。
雪中見此朱砂杯，道人無情還悅目。
端正濃粧不逞妖，處女頩然在幽獨。
有時脫蒂響蒼苔，不作他花飛片逐。
劍南樵叟設色時，就掌調丹貴勻熟。
花容肉色兩相宜，肌理細膩端不俗。
畫猶如此况天生，謂花無韻評未足。
白茶雖白太清癯，何惜深紅著深綠。